A. Belousovová, podpredsedníčka NR SR: (2008-04-10):
Ďalšiu otázku položila opäť pani poslankyňa Mária Sabolová a otázku položila ministrovi zdravotníctva Slovenskej republiky pánovi Ivanovi Valentovičovi. Otázka znie: „Koncepcia tvorby katalógu/zoznamu zdravotných výkonov je na pripomienkovom konaní. Čo iné ako informáciu prináša odbornej verejnosti?“ Nech sa páči, pán minister, odpovedajte a oznámte ukončenie odpovede. I. Valentovič, minister zdravotníctva SR: Ďakujem veľmi pekne. Vážená pani predsedajúca, vážená pani poslankyňa, vážené dámy, vážení páni, vláda Slovenskej republiky uložila ministerstvu zdravotníctva vypracovať koncepciu tvorby katalógu/zoznamu zdravotných výkonov na základe plánu práce vlády Slovenskej republiky na rok 2008. Predkladaná koncepcia charakterizuje toho času platný katalóg zdravotných výkonov, práce ktoré boli na katalógu zdravotných výkonov doteraz vykonané, špecifikuje dôvody, pre ktoré je potrebné vypracovanie komplexného katalógu zdravotných výkonov, predkladá návrhy riešenia ďalšieho postupu jeho tvorby. V predkladanom návrhu sú charakterizované dve alternatívy. Prvá alternatíva – Katalóg N, ktorý vychádza z nomenklatúry CPT Americkej lekárskej asociácie, SNOLAMEDU a klasifikácie NOMESCO pre chirurgické výkony. Predstavuje zásadnú a radikálnu zmenu vo filozofii triedenia a definovania zdravotných výkonov, preto nebol pozitívne prijatý časťou odbornej verejnosti. Druhá alternatíva – Katalóg P, toho času platný katalóg zdravotných výkonov. Ministerstvo zdravotníctva Slovenskej republiky návrhom druhej alternatívy zohľadňuje stanoviská odborných spoločností, Slovenskej lekárskej spoločnosti, predsedov odborných pracovných skupín katalogizačnej komisie, ako aj Slovenskej lekárskej komory a Slovenskej komory zubných lekárov. Pri predkladaní koncepcie tvorby katalógu/zoznamu zdravotných výkonov vychádzalo ministerstvo zdravotníctva zo smernice a metodického pokynu na prípravu a predkladanie materiálov na rokovanie vlády, z ktorých vyplýva predloženie materiálu na medzirezortné pripomienkové konanie. Ide o koncepčný materiál, ktorý určuje ďalší postup tvorby katalógu zdravotných výkonov. Odborná verejnosť sa na príprave katalógu zúčastňuje prostredníctvom odborných pracovných skupín, katalogizačnej komisie pre zdravotné výkony. Odborné pracovné skupiny boli menované na základe návrhov odborných spoločností. Len na ilustráciu, prečo bolo potrebné sústrediť sa na koncepciu tvorby katalógu, aj keď sčasti už bolo v tom mojom vystúpení zdôvodnené, je v podstate veľmi ťažké rozhodnúť, ktorú formu zvoliť pri príprave katalógu do budúcnosti. Diskusia o tom, ako katalogizovať výkony, je v podstate diskutovaná alebo vedie sa vo všetkých krajinách nielen Európy, ale na celom svete. Totižto Katalóg zdravotných výkonov slúži nielen pre odbornú verejnosť, ale má hlavne informatický význam a môže byť veľmi dobrým spojivom pre zjednotenie informatizácie minimálne v rámci Európskej únie. Len pre vašu informáciu, v súčasnosti sú používané rôzne systémy v rôznych krajinách na svete. V Spojených štátoch amerických je používaný tzv. systém ICD 10 PCS. V niektorých  ďalších krajinách je používaný tzv. NOMESCO, v Austrálii je používaný tzv. ACHI, vo Francúzsku CCAM. Nechcem zachádzať do podrobností, pretože sú to skutočne výrazne technické podrobnosti. Len na ilustráciu ACHI katalóg, ktorý je zároveň austrálskym DAG systémom, sa používa napríklad v Austrálii, na Novom Zélande, v Saudskej Arábii, v Slovinsku, Turecku, Írsku, v Rumunsku a v niektorých krajinách Ázie. Ako som už povedal, ICD 10 je používaný v Spojených štátoch amerických a momentálne sa v Spojených štátoch amerických vedie ťažká diskusia o tom, že tento katalóg je nevyhovujúci a treba ho prerobiť. Snomed ako jeden z ďalších katalogizačných nástrojov popisuje napríklad   310 000 zdravotníckych pojmov, 790 000 popisov, 923 000 definovaných vzťahov. Čiže, ako vidno z uvedeného, je to skutočne neuveriteľná práca dať dokopy katalóg a vybrať taký katalóg, ktorý bude kompatibilný s katalógmi minimálne, ktoré sa používajú vo viacerých krajinách, aj keď k tomu zjednoteniu podľa mojich informácií len na úrovni Európskej únie nepríde skôr ako možno o 5, niektorí skeptici tvrdia až o 10 rokov. Len na ilustráciu v Dánsku Snomed pripravovalo tri roky 30 ľudí, ktorí boli zapojení do práce na tomto katalógu. Veľká diskusia ohľadom katalógov sa, samozrejme, vedie nielen na Slovensku, ako som už povedal, vedie sa aj všade vo svete. Vedie sa aj v Českej republike. Takže koncepcia, ktorá je predložená na pripomienkové konanie, je koncepcia, ktorou chceme zabezpečiť možno jednotnosť názorov na to, ako by Slovensko malo pristupovať k tvorbe katalógu. Ďakujem. Skončil.